जय(श्री)राम थोड़ा गच्चा खा गए। अगर अपना छलकना वे एकाध दिन थाम लेते तो गुजरात राज्यसभा चुनावों के नतीजे उनका संबल बन जाते। तब नरेंद्र भाई मोदी और अमित भाई शाह के ‘कांग्रेस-मुक्त भारत‘ की गड़गड़ाहट से जन्मी उनकी घबराहट इस हाय-तौबा से उन्हें बचा लेती। कांग्रेस के अस्तित्व पर कोई संकट न था, न है। जो यह कहते हैं, उन्हें कभी इतनी फु़र्सत ही नहीं मिली कि देश के हर गांव की मेड़ पर उगे कांग्रेसी पेड़ों को देख पाते। जो जीवन भर पौधों की जड़ों में मट्ठा डालने का काम करते रहे, उनके हाथ अब कुछ नया कैसे रचेंगे? अपने डिस्को का तेज़ संगीत कइयों को यह एहसास ही नहीं होने दे रहा है कि कांग्रेस तो भारत का चिरंतन लोक-गीत है। उसकी पारंपरिक रचना ही ऐसी है कि उसका अस्तित्व कभी ख़त्म नहीं होगा।